DECRETO 196/2004, do 29 de xullo, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización da obra número 117 Plan de Obras e Servizos 2003 O Corgo e Baralla. Estrada provincial Sobrado-Souto de Torres, alargamento e mellora punto quilométrico 0,000 ao 1,500 e do 1,500 ao 3,335, (concellos do Corgo e Baralla).
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 10/08/2004

A Deputación Provincial de Lugo, en sesión do día dezaoito de xullo de dous mil tres, aprobou o proxecto da obra nº 117 Plan de Obras e Servizos 2003 O Corgo e Baralla. Estrada provincial Sobrado-Souto de Torres, alargamento e mellora punto quilométrico 0,000 ao 1,500 e do 1,500 ao 3,335 e, na sesión do vinte e oito de xullo de dous mil tres, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Por parte da Deputación Provincial de Lugo foi remitida a documentación complementaria para a correcta tramitación do expediente con data de entrada no rexistro xeral da Consellería de Xustiza, Interior e Administración Local o día catorce de xullo de dous mil catro.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada
no rexistro xeral da Consellería de Xustiza, Interior e Administración Local o día trinta de xuño de dous mil catro.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala a deputación, as obras consisten basicamente na mellora do firme e alargamento da calzada, debido a estreiteza dela, sendo ademais unha vía de tránsito entre edificacións, o que a fai especialmente perigosa para a circulación vial, polo que a actuación reduciría o risco potencial de accidentes de tráfico nun futuro.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local e logo de deliberación do Consello da Xunta de Galicia na súa reunión do día vinte e nove de xullo de dous mil catro,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Lugo para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución da obra nº 117 Plan de Obras e Servizos 2003 O Corgo e Baralla. Estrada provincial Sobrado-Souto de Torres, alargamento e mellora punto quilométrico 0,000 ao 1,500 e do 1,500 ao 3,335, debendo, se é o caso, unha vez ocupados os terreos necesarios, obter as autorizacións que foran necesarias dos organismos competentes, con carácter previo ao inicio das obras.
Santiago de Compostela, vinte e nove de xullo de dous mil catro.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración
Local